**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, Ministerstvo školstva, vedy, výskumu a športu Slovenskej republiky (ďalej len „ministerstvo školstva“) predkladá návrh poslancov Národnej rady Slovenskej republiky Ľubomíra Petráka, Evy Smolíkovej a Pétera Vörösa na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, parlamentná tlač 524 (ďalej len „poslanecký návrh zákona“).

Ministerstvo školstva k predloženému poslaneckému návrhu zákona uvádza:

**Všeobecne**

Cieľom predloženého poslaneckého návrhu zákona je riešiť situácie vyplývajúce z aplikácie príslušných ustanovení zákona č. 245/2008 Z. z. v znení neskorších predpisov v praxi, ktoré sa týkajú termínov overenia špeciálnych schopností, zručností alebo nadania uchádzača o štúdium na strednej škole (ďalej len „overenie“), ak má podanú žiadosť o prijatie na viaceré stredné školy, ktoré overenie vyžadujú, poskytovania výchovy a vzdelávania vo viacerých učebných odboroch v jednom odbornom učilišti a prehodnotenia účelnosti vedenia niektorých údajov o deťoch, žiakoch a ich zákonných zástupcoch.

Poslanecký návrh zákona nemá podľa predkladateľov vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, na informatizáciu spoločnosti ani na služby verejnej správy pre občana.

**Stanovisko ministerstva školstva**

Ministerstvo školstva oceňuje poslanecký návrh zákona z hľadiska snahy o riešenie situácií vyplývajúcich z aplikácie príslušných ustanovení zákona č. 245/2008 Z. z. v znení neskorších predpisov v praxi.

Poslanecký návrh zákona v prvom novelizačnom bode mení znenie § 66 ods. 5 zákona č. 245/2008 Z. z. tak, že ustanovuje povinnosť orgánu miestnej štátnej správy v školstve určiť termín overenia po dohode s riaditeľmi stredných škôl, aby sa termíny overenia nezhodovali.

V druhom novelizačnom bode sa navrhuje doplniť nové ustanovenie § 100 zákona č. 245/2008 Z. z. v znení neskorších predpisov, aby mohli byť do jednej triedy odborného učilišťa spájaní žiaci rôznych učebných odborov, čím sa predíde zrušeniu triedy v prípade poklesu počtu žiakov v triedach.

Tretím novelizačnom bodom sa navrhuje vypustiť niektoré ustanovenia § 157 ods. 3 písm. a) a b) zákona č. 245/2008 Z. z. v znení neskorších predpisov, na základe ktorých sa v centrálnom registri vedú osobné údaje detí, žiakov, poslucháčov a ich zákonných zástupcov, ktorých spracúvanie nie je účelné.

Bratislavský samosprávny kraj uplatnil v medzirezortnom pripomienkovom konaní zásadnú pripomienku k čl. I bodu 1.

Navrhuje ponechať § 66 ods. 5 v pôvodnom znení z dôvodu kolízie s ustanovením § 65 ods. 1 školského zákona. Navrhovaná úprava podľa neho zasahuje do rozhodovacej právomoci riaditeľov stredných škôl. Aby nedochádzalo k duplicite termínov, navrhuje do ustanovenia § 66 ods. 9 školského zákona doplniť, že za závažný dôvod neúčasti na prijímacej skúške sa považuje aj účasť na prijímacej skúške na inej strednej škole. Bratislavský samosprávny kraj alternatívne navrhuje na základe skúseností a vyjadrení riaditeľov stredných škôl zrušiť termíny prijímacích skúšok na overenie špeciálnych schopností, zručností alebo nadania podľa § 66 odsek 5 školského zákona a ponechať len jeden termín prijímacích skúšok podľa § 66 odsek 6 školského zákona, v ktorom je možné realizovať aj overenie špeciálnych schopností, zručností alebo nadania. Po májových termínoch prijímacích skúšok dochádza k odchodu žiakov, ktorí sa zapísali na stredné školy po absolvovaní skúšok na overenie špeciálnych schopností, zručností alebo nadania a riaditelia takýchto škôl poznajú skutočné počty zapísaných žiakov do prvého ročníka až po májových termínoch prijímacích skúšok do ostatných stredných škôl.

Ministerstvo školstva **odporúča** predkladateľovi, aby sa vysporiadal s uvedenou zásadnou pripomienkou Bratislavského samosprávneho kraja.

**Záverom ministerstvo školstva odporúča vláde Slovenskej republiky, aby s predloženým návrhom** poslancov Národnej rady Slovenskej republiky Ľubomíra Petráka, Evy Smolíkovej a Pétera Vörösa na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 524), **vyslovila súhlas.**